銅雀妓
作者：劉商
朝代：唐

paragraphs: 魏主矜蛾眉，美人美於玉。
高臺無晝夜，歌舞竟未足。
盛色如轉圜，夕陽落深谷。
仍令身歿後，尚縱平生慾。
紅粉淚縱橫，調絃向空屋。
舉頭君不在，惟見西陵木。
玉輦豈再來，嬌鬟爲誰綠。
那堪秋風裏，更舞陽春曲。
曲罷情不勝，凭闌向西哭。
臺邊生野草，來去罥羅縠。
況復陵寢間，雙雙見麋鹿。